Peter Heine Nielsen
Peter Heine Nielsen, f. 1973, dansk skakspiller, stormester 1994. Han er Danmarks højest ratede spiller siden 2001 og Nordens stærkeste skakspiller 2001-06. Han demonstrerede tidligt stor vilje og skakforståelse og vandt bronze ved VM u-18 1990. Han har vundet det danske mesterskab 1996, 1999, 2001, 2003 og 2008 og nationale holdmesterskaber i Danmark, Sverige, Tyskland, Storbritannien samt Frankrig. Han har spillet 79 landskampe med 81 partier, bl.a. i syv skak-OL. Han opnåede individuel sølvmedalje på bræt 3 ved OL 1994 og individuel guldmedalje på bræt 1 ved Hold-EM i Gøteborg 2005. Han blev europamester i lynskak via internet 2004. Desuden markante turneringssejre: Vesterhavsturneringen 2001, Hastings 2002 og Drammen 2004. 
Peter Heine Nielsen er kendt som en af verdens bedste sekundanter, og han har siden 2001 samarbejdet med inderen Vishy Anand, der vandt VM 2007 i Mexico og forsvarede titlen i 2008 med Nielsen som officiel sekundant. Peter Heine Nielsen var desuden sekundant for Magnus Carlsen, da nordmanden i 2005 som den yngste nogensinde kvalificerede sig til kandidatturneringen samt i Linares 2007, da Carlsen blev nr. 2.